text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: التبذير في ميزانية الدولة
text.text_idx: #000005
text.text: الرئيسيةسياسةالبحث العلمي التونسي: بين التمويل و النظام التعليمي
text.text_idx: #000006
text.text: البحث العلمي التونسي: بين التمويل و النظام التعليمي
text.text_idx: #000007
text.text: ثما نقد كبير لمؤسسات البحث العلمي التونسية الي ماقدمت شي لا اكتشفت و لا اخترعت حتى شي خاصة في المجال البيولوجي /الطبي. فما زادا نقد عملاق لسياسة الدولة الي أهملت البحث العلمي و مامولاتوش مليح مقابل تمويلها للمهرجانات الفنية و لبناء المسارح و دور العرض السينمائي.
text.text_idx: #000009
text.text: – سياسة البحث العلمي التونسية فاشلة تماما في كل الميادين تقريبا فاشلة طبيا/بيولوجيا وفاشلة فلاحيا و زادا عسكريا. لكن الرأي العام يرجع هذا الفشل خصوصا لنقص التمويل.
text.text_idx: #000010
text.text: البحث العلمي يحتاج تمويل (بمقادير تكبر مع طموح البحث و تقدم الوسائل) لكن يحتاج للإرادة والشغف. البحث العلمي يحتاج لعلماء/باحثين همهم الوحيد هو المعرفة و الإختبار مش الفلوس و الرفاه الاجتماعي.
text.text_idx: #000011
text.text: البحث العلمي يحتاج لتفكير علمي، تفكير منطقي موضوعي و يحتاج لعبقريات تفهم النظريات، تحللها تنقدها و تتجاوزها مش تحفظ النظريات و تعيد تلقينها للطلبة و من بعد تركش في البيرو تحضر أو تتفرج في المنتديات العلمية.
text.text_idx: #000012
text.text: حكالي طالب قديم (أستاذ جامعي حاليا في إحدى الجامعات الأمريكية في الخليج العربي) انو كليات العلوم بتونس تشترك في مجلات علمية في اختصاصات مختلفة الا في “اختصاص المنطق” لأنها مترالوش قيمة رغم انو “علم المنطق” هو الأساس الصلب لأي بحث و تقدم علمي (صديقي استاذ رياضيات).
text.text_idx: #000013
text.text: قالي أستاذ جامعي ( قراني الكترونيك) انو أغلب “مذكرات الماستار” هيا مذكرات مسروقة من الانترنات إنها مجرد عمليات نزع/لصق لا أكثر لا أقل تتاخو بيها الشهايد.
text.text_idx: #000014
text.text: – الدرجات التعليمية “إجازة, استاذية, ماستار، دوكتوراه” الي تسندها الجامعات التونسية متأهلش للأبحاث لافتقادها لأهم أساس/شرط للبحث و هو “إرادة المعرفة”. الطلبة التوانسة في أغلبيتهم الساحقة يتحصلو على الشهادة من أجل الخدمة كهو و تخمامهم في الشهرية و لذا الدكتوراه تهمهم اذا جابت خدمة كهو أما مشاريع البحث و العلم بحد ذاتو فانو موش مهم.
text.text_idx: #000015
text.text: برشا أبحاث (خاصة النظرية) متحتاجش برشا تمويلات .وإنما تأملات في النتائج متع الأبحاث و تخمام في النظريات السابقة و تصور للعالم و هذا مفقود تماما في التعليم التونسي .
text.text_idx: #000016
text.text: عام 2005 عام الأستاذية بتع الفيزياء. عامتها نتفكر ماكينة كبيرة علخر مطيشة في “قسم الفيزياء” ( كلية العلوم بتونس) و في حصة “الأشغال التطبيقية” ل”خصايص المادة” قاللنا الاستاذ انو هذيكا هيا” مغناطيس كهربائي” مشري ب100مليون ( هذا عام 2005) و مزال جديد اما مطيش لنو معرفوش شبش يعملو بيه. فما تمويل عمومي تشرات بيه معدات بحث اما الكلية معرفتش شبش تعمل بيه لنو مفماش ابحاث تتخدم عليه مفماش “افكار بحثية” من اصلو (هاذي قالهالنا استاذ الكترونيك في عام الاولى فيزياء).
text.text_idx: #000017
text.text: مركز الابحاث و التكنولوجيا النووية بسيدي ثابت” كان مشروع طموح و الاشاعة كانت تقول انو بش يقع اقتناء “مسرع للجزيئات” هذا من قبل الثورة لكن من بعد شهدنا بناءات مختلفة تتبنا فيه وكل الميزانية مشات في “المكاتب” و”الضخامات”. اصلا هذا المركز لحد اللحظة هاذي موقعو الالكتروني مازال في طور الإنجاز و نحنا في 2020 .و المركز تأسس في 1996 حسب التقريب على ما نعرف .
text.text_idx: #000018
text.text: من أول الستينات تعملت مراكز بحثية مختلفة في الفيزياء ,البيولوجيا/الطب ,الفلاحة وحتى في الدراسات الاقتصادية /الاجتماعية لكن النتيجة كانت تقريبا شبه صفرية خاصة في مجال العلوم الطبيعية ( فيزياء ,بيولوجيا ,جيولوجيا وووو) و عادة اللوم ياقع على نقص الموارد.
text.text_idx: #000019
text.text: وقتلي الجزء الأساسي من الموارد يمشي للبيروات وتكاليفها و يمشي برشا في الكراهب و في الامتيازات. العمل البحثي في المراكز التونسية يتحول عموما لعمل مكتبي إداري روتيني مظهري علخر و يتلخص في برشا ندوات، لقائات، استقبالات و خرجات للخارج و من بعد برشا مطالب بزيادة التمويلات وزيادة الشهاري و الإمتيازات لا أكثر لا أقل. عمليا معناش باحثين و انما عندنا “موظفي بحث علمي” .
text.text_idx: #000020
text.text: التعليم التونسي بمنهجو الحالي لا ينتج عبقريات و إنما ينتج “موظفين” .التعليم التونسي محورو “الخدمة” مش “العبقرية” و لذا فإن الجميع يتسابق لتحصيل الدرجات مش لإستيعاب المعارف و هذا علاش مثلا بقلة قليلة ماتلقى إهتمام بالمطالعة بما فيه عند المعلمين والاساتذة و الأساتذة الجامعيين .
text.text_idx: #000021
text.text: التعليم التونسي هدفو تكوين موظف المستقبل ( في الدولة أو في شركة) مش عالم أومبدع أومخترع أو قائد المستقبل، و هذا علاش حتى لمرحلة الدوكتوراه فانو التلميذ/الطالب التونسي يخمم في الخدمة والشهرية و يخمم في الحفظ و التمكن من اعادة النظريات و اتقان العمليات الي حفظها كهو و يوفا غادي كل شي. الطموحين و المختلفين عادة يخرجو للخارج وين فما مناخ علمي فكري مختلف.
text.text_idx: #000022
text.text: المعرفة بحد ذاتها كغاية وجودية مهيش مقدسة في التعليم التونسي. من العايلة للأستاذ للإدارة الجميع يفهم التلميذ التونسي انو يقرا باش ياكل الخبز نهار آخر كهو و هذا الي يمسح القيمة السامية للعلم /المعرفة من عقلو و يخليه يخمم في تحصيل العدد مهما كانت الوسيلة و يتحول الى “حفاظ” كهو يعرف يعاود الي قراه اما مستحيل يخمم في انتاج الجديد او يكسر راسو في طرح اسئلة مختلفة.
text.text_idx: #000023
text.text: – الجامعة التونسية ماتأسستش باش تكون “مصنع عقول” او “مختبر ابحاث” و انما تأسست باش تكون معهد أعلى للإطارات العمومية الي شيعوضو “الإطارات الفرنسية” و من وسط السبعينات وين بداو التوانسة يشدو كل المناصب فقدت دورها الطليعي التقدمي وولات تجاري الوضع القائم.
text.text_idx: #000024
text.text: لازم نتساؤلو قبل الحديث على سياسة البحث العلمي. شنوة ترتيب جامعاتنا في العالم و شنوة ترتيب تعليمنا في العام. أصلا ماهو مضمون المعرفة الي تتقرى في تونس مقارنة بحجم المعرفة الي وصلتلو الإنسانية.
text.text_idx: #000025
text.text: – البحث العلمي يتبنا على “باحثين” وهاذم يتكونو في المدارس والمعاهد و الجامعات و هنا قبل منحكمو على التمويل لازم نتساؤلو هل مدارسنا ومعاهدنا وجامعاتنا و كل نظامنا التعليمي مؤهل لإنتاج الباحثين.
text.text_idx: #000026
text.text: سعات نقرى ولاد صغار في الاعدادية ( 7 اساسي و ما فوق) نقريهم خاصة الحساب .اقسم بالله تلميذ ماركة معدل 11 عام و 14 رياضيات .مهوش فاهم معنى المستقيمات المتعامدة و المتوازية الي كنا نقروهم و نفهموهم في الخامسة ابتدائي (نظام قديم).
text.text_idx: #000027
text.text: قبل منخممو في البحث العلمي لازم نراجعو نظامنا التعليمي الي لازم يتكبس يقوى علخر و يولي نخبوي باش يخرجلنا “باحثين” شغفهم العلم ووقتها تو هوما يصنعو و يطورو المخابر ووقتها الدولة تنجم تمول بلي تقدر و هوما يخدمو بلي يعرفو و نتقدمو مع بعضنا.
text.text_idx: #000028
text.text: الرد الجذري على اللوم السطحي للقومية التونسية
text.text_idx: #000029
text.text: الموقع الإلكتروني
text.text_idx: #000036